Rahandusministeerium Teie 23.04.2025 nr 1.1-10.1/2008-1

info@rahandusministeerium.ee

Kersti.Rahlin@fin.ee Meie 29.04.2025 nr 4/72

**Arvamuse avaldamine raamatupidamise**

**seaduse muutmise seaduse eelnõu kohta**

Lugupeetud Jürgen Ligi!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust raamatupidamise seaduse muutmise seaduse eelnõu kohta, millega lükatakse enamike ettevõtjate kestlikkusaruande koostamise ja esitamise kohustust kahe aasta võrra edasi.

Kaubanduskoda saatis 5. märtsil 2024 kirjaga nr 4/40 Rahandusministeeriumile ettepaneku lükata kestlikkusaruande koostamise ja esitamise tähtaega edasi kaks aastat nende ettevõtjate jaoks, kes peavad kestlikkusaruande esmakordselt esitama 2026. või 2027. aastal. Peame väga positiivseks, et Rahandusministeerium on vastava eelnõu koostanud.

Samas rõhutasime juba oma varasemas kirjas, et raamatupidamise seaduses tuleb vajalikud muudatused teha võimalikult kiirest, et anda ettevõtjatele selgus ja kindlus, et nad ei pea praegu jätkama kulutuste tegemist kestlikkusaruande koostamiseks, mis lükkub peagi edasi ja võib ka üldse kaduda või vähemalt oluliselt muutuda.

Kaubanduskojale jääb arusaamatuks, miks on Rahandusministeerium andnud eelnõu kohta tagasiside andmiseks 15 tööpäeva. Meie hinnangul on tegemist väga kiireloomulise eelnõuga, mille puhul oleks arvamuse avaldamise tähtaeg võinud olla maksimaalselt viis tööpäeva ja seda järgmistel põhjustel.

* Ca 300 Eesti ettevõtjat vajavad võimalikult kiiresti selgust ja kindlust, et nad ei pea hetkel jätkama ettevalmistusi kestlikkusaruande koostamiseks.
* Eelnõuga võetakse üle Euroopa Parlamendi ja nõukogu direktiiv (EL) 2025/794, kusjuures Eestil ei ole direktiivis sisalduvate muudatuste ülevõtmiseks kaalutlusõigust. See tähendab, et Eesti peab direktiivi siseriiklikusse õigusesse üle võtma sõltumata sellest, milline on erinevate osapoolte tagasiside.
* Kaubanduskoda ja ka teised ettevõtlusorganisatsioonid on tugevalt toetanud kestlikkusaruande koostamise ja esitamise tähtaja edasi lükkamist kahe aasta võrra. See teave oli Rahandusministeeriumil juba eelnevalt olemas.
* Meie varasem kogemus on näidanud, et Rahandusministeerium on andnud kiireloomuliste eelnõude puhul ka näiteks kolmepäevase tähtaja tagasiside andmiseks. Samuti on olnud juhtumeid, kus ettevõtjate vaates ei ole tegemist kiireloomulise eelnõuga, kuid arvamuse avaldamise tähtaeg piirdub ikkagi mõne tööpäevaga.

Kokkuvõtteks, Kaubanduskoda toetab igati eelnõud ja palub seda edasi menetleda kiirkorras. Näiteks võiks Rahandusministeerium selle eelnõu koheselt saata ka Justiits- ja Digiministeeriumile kooskõlastamiseks. Seejärel tuleks see eelnõu võimalikult kiiresti heaks kiita Vabariigi Valitsuse poolt, et Riigikogu jõuaks eelnõu kevadistungjärgul vastu võtta.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee 6040070